ຫວຽດນາມແລະລາວເພີ່ມທະວີການຮ່ວມມືໃນຂົງເຂດຄວາມປອດໄພດ້ານຖະແຫລງຂ່າວ
ທ່ານ ເຈືອງມີງຕວນ, ລັດຖະມົນຕີກະຊວງຖະແຫລງຂ່າວ - ສື່ສານ ຫວຽດນາມ
ແລະ ທ່ານທັນສະໄຫມ ກົມມະສິດລັດຖະມົນຕີກະຊວງໄປສະນີ ແລະ ໂທລະຄົມມະນາຄົມ ລາວ
ພາບ:vietnamnet
ໃນຂອບເຂດການຢ້ຽມຢາມ ສປປລາວ ແຕ່ວັນທີ 18-21/9, ກະຂວງຖະແຫລງຂ່າວ ແລະ ສື່ສານ ຫວຽດນາມ ໂດຍທ່ານ ເຈືອງມີງຕວນ, ລັດຖະມົນຕີກະຊວງດັ່ງກ່າວນຳຫນ້າ ໄດ້ມີການເຈລະຈາກັບກະຊວງໄປສະນີ ແລະ ໂທລະຄົມ ລາວ ໂດຍທ່ານ ລັດຖະມົນຕີ ທັນສະໄຫມ ກົມມະສິດ ນຳຫນ້າ. ທີ່ການເຈລະຈາໃນຕອນເຊົ້າວັນທີ 19/9 ຢູ່ ນະຄອນຫລວງ ວຽງຈັນ, ສອງຝ່າຍໄດ້ເຫັນດີສືບຕໍ່ເພີ່ມທະວີການຮ່ວມມືລະຫວ່າງບັນດາອົງການຄຸ້ມຄອງລັດກ່ຽວກັບຖະແຫລງຂ່າວ ແລະ ສື່ສານ ,ໃນນັ້ນ ສຸມໃສ່ເຂົ້າບັນດາການເຄື່ອນໄຫວແລກປ່ຽນຄະນະຜູ້ແທນ, ແບ່ງປັນບົດຮຽນກ່ຽວກັບການສ້າງນະໂຍບາຍຄຸ້ມຄອງ ແລະ ບຳລຸງສ້າງການຄຸ້ມຄອງ, ວິຊາສະເພາະດ້ານຖະແຫລງຂ່າວ ແລະ ສື່ສານ ເພື່ອຍົກສູງຄວາມເຂົ້າໃຈ, ຄວາມຮັບຮູ້ ແລະ ໂຄສະນາການປະກອບສ່ວນປັບປຸງ, ພັດທະນາບັນດາສາຍພົວພັນຮ່ວມມືຮອບດ້ານລະຫວ່າງຫວຽດນາມ ແລະລາວ, ສ້າງພື້ນຖານ ແລະ ເອື້ອອຳນວຍຄວາມສະດວກໃຫ້ການຮ່ວມມືລົງທຶນຂອງວິສາຫະກິດໃນຂົງເຂດຖະແຫລງຂ່າວ ແລະ ສື່ສານ, ພິເສດ ສອງຝ່າຍໄດ້ເຫັນດີຕໍ່ເລື່ອງເພີ່ມທະວີການຮ່ວມມືໃນຂົງເຂດຄວາມປອດໄພດ້ານຖະແຫລງຂ່າວ ແລະ ບຳລຸງສ້າງພັດທະນາແຫລ່ງຊັບພະຍາກອນມະນຸດໃນໄລຍະຈະມາເຖິງ. ໃນໂອກາດນີ້ ທ່ານ ເຈືອງມີງຕວນ ລັດຖະມົນຕີກະຊວງຖະແຫລງຂ່າວ ແລະ ສື່ສານຫວຽດນາມ ແລະ ທ່ານ ທັນສະໄຫມ ກົມມະສິດ, ລັດຖະມົນຕີກະຊວງໄປສະນີ ແລະ ໂທລະຄົມມະນາຄົມ ລາວ ພ້ອມກັນລົງນາມໃນບົດບັນທຶກການຮ່ວມມືລະຫວ່າງສອງກະຊວງ. ລັດຖະມົນຕີທັງສອງທ່ານ ໄດ້ເປັນສັກຂິພິຍານພິທີລົງນາມບົດບັນທຶກການຮ່ວມມືລະຫວ່າງສູນຢັ້ງຢືນເອເລັກໂຕນິກແຫ່ງຊາດ- ກະຊວງຖະແຫລງຂ່າວ ແລະ ສື່ສານຫວຽດນາມ ແລະ ສູນອິນເຕີແນດ ລາວ, ສັງກັດກະຊວງໄປສະນີ ແລະ ໂທລະຄົມມະນາຄົມລາວ.
(ແຫຼ່ງຄັດຈາກ VOV)